בנימין יהלום

בנימין יהלום (י"א בטבת תרל"ב, 1872 – ט"ז באלול תשי"ח, 1958) היה איש ציבור בפתח תקווה, ממייסדי כפר סבא וכפר גנים ומוכתר השכונה.

ביוגרפיה
נולד באנטופול שבפלך גרודנה, בנו של מאיר יוסף, שהיה שותף עם שני אחיו בחכירת אחוזה ומשרפות יין שרף. בילדותו התייתם מאביו, ואמו נישאה בשנית.

בשנת 1885, בהיותו בן שלוש עשרה, עלה לארץ ישראל עם אמו ואביו החורג. עם בואם הם נאסרו על ידי השלטונות העות'מאניים, ולאחר ששוחררו השתקעו בירושלים. הוא למד בישיבת תורת חיים ובישיבת עץ חיים. בהיותו בן שמונה עשרה נשא את אלה (אלקה) פרומקין, בתו של הרב אריה ליב פרומקין. גיסו היה פרופסור משה צבי סגל.

במשך כמה שנים סחר באריגים ביפו, והיה פעיל בקהילה היהודית בעיר. הוא נטע כרם בפתח תקווה, וכעבור זמן השתקע במושבה והחל בפעילות ציבורית. בשנת 1889 נבחר לכהן בוועד הראשון של המושבה. במשך כמה שנים הוא שהה בלונדון, שם פעל להפצת יינות ארץ ישראל. הוא שב לארץ ישראל כנתין בריטי והשקיע במטעים בפתח תקווה ובכפר סבא. היה חבר ועד המושבה של כפר סבא. ייסד וניהל את חברת "השקד" בכפר סבא, שפעלה לשיפור תנאיהם של בעלי מטעי השקדים במושבה.

בשנת 1909 בנה את ביתו ברחוב מונטיפיורי שבמרכז המושבה פתח תקווה והתגורר בו עד שנת 1919. לאחר שעזב את הבית פעל במקום בנק "הלוואה וחסכון", ובשנות השלושים הוא נרכש על ידי עסקנים מקומיים ומאז הוא משמש כמשכנו של בית מדרש לתורת ארץ ישראל.

לאחר מלחמת העולם הראשונה שב לעסוק בסחר אריגים ביפו. כעבור זמן שב ללונדון ופעל לגיוס הון של יהודים מאנגליה להשקעות בארץ ישראל.

בשנת 1926 החלו ביסוד שכונת כפר גנים בידי חברה משכנת, במטרה ליצור שכונת גנים מרווחת עבור חקלאים בני מעמד הביניים. יהלום רכש חלקות אדמות בשכונה החדשה לעצמו ולמכריו באנגליה. אולם הקמת השכונה נקלעה למשבר חמור שאיים על קיומה ובעלות הרוכשים היהודים על האדמה עמדה להתבטל. בעקבות זאת התבקש יהלום על ידי החברה להציל את השכונה החדשה. יהלום נכנס לעובי הקורה ופעל בהצלחה להפיכת הבעלות מ"מושע" ל"מפרוז", וכל רוכש קיבל "קושאן" על חלקתו.

בשנת 1927 בנה יהלום את הבית הראשון בשכונה (כיום ברחוב לוחמי הגטו 1). רק כעבור שנתיים החלו להגיע המתיישבים הראשונים וכפר גנים החלה לצמוח. יהלום היה מראשי המושבה וכיהן כמוכתר שלה.

ב-1928 נבחר שוב לוועד חקלאי פתח תקווה, לצד גד מכנס, דב יטקובסקי, חנוך סלור, יוסף ספיר ופרץ פסקל. בשנות ה-30 של המאה ה-20 היה חבר בהנהלת אגודת הפרדסנים "החקלאי" בפתח תקווה. במשך עשרות שנים היה פעיל באגודות ובמוסדות ציבוריים שונים בעיר.

 חיים אישיים 
אשתו אלקה נפטרה בשנת 1945, בגיל 75. השניים היו הורים לארבע בנות:
 רבקה - אשת יוסף מרכוס, שכיהן כיו"ר המועצה המקומית של כפר גנים לאחר יהלום.
 שרה (נפטרה: 1967) - הייתה מנהלת "בית הספר למשק בית בנחלת יצחק" ולימים חברת נשיאות סניף ויצו בתל אביב, ויו"ר הוועד הפועל של הסניף. נישאה לאלכס אפשטיין, ששימש קצין מחוז תל אביב בממשלת המנדטדוד תדהר (עורך), "אלכסנדר אפשטיין", באנציקלופדיה לחלוצי הישוב ובוניו, כרך א (1947), עמ' 512; קלעי, ספר האישים, עמ' 57. וסגן מושל יפו.
 שושנה - הייתה פעילת ציבור בפתח תקווה. נישאה לנחמיה ישראלית, והשניים היו הורים לשני בנים ובת. שני בניהם נפלו במלחמת השחרור והיא כונתה "אם הבנים". על שמם של הבנים רחוב ובית כנסת בפתח תקווה - "האחים ישראלית".
 חמדה.

יהלום נפטר ב-1 בספטמבר 1958, בגיל 86, ונטמן בבית הקברות סגולה בפתח תקווה.

הנצחה
הרחוב הראשון בכפר גנים, הסמוך לביתו, נקרא על שמו. במיקום בו עמד ביתו מוצב שלט הנצחה לזכרו.

בשנת 1946 פרסם את זכרונותיו – "מזכרונותי", בהוצאת "ספריית ראשונים" של דוד תדהר.

קישורים חיצוניים

 הערות שוליים 

קטגוריה:ישראלים ילידי האימפריה הרוסית
קטגוריה:אנשי העלייה הראשונה
קטגוריה:פתח תקווה: אישים
קטגוריה:כפר סבא: מייסדים
קטגוריה:בוגרי ישיבת עץ חיים
קטגוריה:בוגרי ישיבת תורת חיים
קטגוריה:משפחת אריה ליב פרומקין
קטגוריה:כותבי זיכרונות ישראלים
קטגוריה:אישים הקבורים בבית הקברות סגולה
קטגוריה:ישראלים שנולדו ב-1872
קטגוריה:ישראלים שנפטרו ב-1958